Candide

Yun ed nayive, bastard unios noble, ed admirator iom theorias ios optimiste Pangloss pro quom tout est au mieux, Candide crehsct noroct in id westfalisch chateau ios baron os Thunder-ten-Tronckh, hina, ob sien liubh dia Cunégonde, iam dugter ios baron, is biht chasset ex sien paradays. Tuntos mergen do ia horrors ios mund (weir, cataclysmes, sclaverie, intolerance), Candide aunstehct, in Europe kam in America, od realitat contradict ia optimiste talims os eys mayster, edschi ia pior pessimiste theses eysios prientios Martin. Desenchantet lakin dar amend gwit ed moral wirts, is construct ana id Marmara, con Cunégonde ed oikens prients, uno smulk societat keihnd ep egalitat ed orbat : is keult sien garden, ed linkwt quodkwe tolk de metaphysique. 
==Candide ou l'optimisme in Voltaires wehrg==
Id publication os Candide in 1759 correspondt Voltaires plen psychologic ed literar maturitat (is est meis quem sixgimat) betschi un periode om desillusion - rencausen os eys philosophic optimisme pos id deuysen os eys mukam bei roy os Preussen, Lisboa gischien in 1755, inkapem ios Septwetsen Weir in 1756 - ed intense public debat (controverse de L'Encyclopédie). Voltaires emotion ed boiav yalos allient-se, in tod basmo, ei aunegal desployment vasyen ressurcen os ironia.
==Candide, karug os Voltaire==
Chefdover os philosophic basm, Candide launt ex vasya traditions os basmo, roman ed theatre - skelmia ex ia fablieaus os Mediev, utopia pro id Eldorado, picaresk pro i persons iam Anua ed Cacambo, romanlik liubhs, ed narns iom barroc wehrgs, bildungsroman... -, kay enscene Voltaires milen philosophic idees : refuse os metaphysique, besonters ios notion Providence, ed ios optimisme os Leibniz; religieus, social, politic critique, satire os weir ed aunstehmen os sclaverie. 
Ids kamyab gwehmt ex id varietat iom tons, id okutat ios rythme, un complexe narrative construction, ed bilhassa id omnipresence om ironia ed parodia. 
Candide porct unschi desenchanten moralitat yed pleno med pragmatisme : face id domination os khitert ed id impossibilitat os auncovehre ia rounas ios mund, Voltaire propont un "art de vivre" ed uno mensdeh keihnd ep tienxia wirts : prientia, orbat, ia simple plaisures, symbolisen ab id maschour endjumla : Il faut cultiver notre jardin.